Prinshofskool spog met 100%-slaagsyferPrinshofskool se 2015-Matrieks Al 26 matrikulante van die Prinshofskool vir visueelgestremdes in Pretoria het die 2015 NSS-eksamen geslaag. Boonop het die matrikulante ŉ totaal van 14 vakonderskeidings behaal. Twee leerlinge, Mkhuseli Methula en Lané Wahl, het elk drie onderskeidings behaal en 18 spog met universiteitstoelating. ’n Rekordgetal van 13 blinde leerlinge het die eksamen in braille geskryf, terwyl die ander erg swaksiende leerlinge van grootdrukvraestelle gebruik gemaak het. Hoewel die vraestelle vir sommige vakke soos lewenswetenskappe deur die onderwysdepartement vir visueelgestremdes aangepas is, was die moeilikheidsgraad dieselfde as vraestelle wat die res van die land se matrikulante geskryf het. Die feit dat dit die 20ste agtereenvolgende jaar is dat ’n 100%-slaagsyfer in die NSS-eksamen behaal is, getuig van die toewyding van die onderwysers en leerlinge. Prinshofskool kan met reg op dié prestasie trots wees.